作者:陳亮
標題:賀新郎
內容:修竹更深處。映簾櫳、清陰障日，坐來無暑。水激泠泠如何許。跳碎危欄玉樹。都不繫、人間朝暮。東閣少年今老矣，況樽中有酒嫌推去。猶著我，明流語。大家綠野陪容與。算等閒、過了薰風，又還商素。手弄柔條人健否，尤憶當時雅趣。恩未報、恐成辜負。舉目江河休感涕，念有君如此何愁虜。歌未罷，誰來舞。